EL Επίσημη Εφημερίδα της Ευρωπαϊκής Ένωσης L 285/1

Μόνο τα πρωτότυπα κείμενα της ΟΕΕ/ΗΕ έχουν νομική ισχύ δυνάμει του διεθνούς δημόσιου δικαίου. Η κατάσταση και η ημερομηνία έναρξης ισχύος του παρόντος κανονισμού πρέπει να ελέγχονται στην τελευταία έκδοση του εγγράφου που αφορά την κατάσταση προσχώρησης στους κανονισμούς της ΟΕΕ/ΗΕ, δηλαδή του εγγράφου TRANS/WP.29/343, που είναι διαθέσιμο στον ακόλουθο δικτυακό τόπο:

http://www.unece.org/trans/main/wp29/wp29wgs/wp29gen/wp29fdocstts.html

Κανονισμός αριθ. 7 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις για την έγκριση εμπρόσθιων και οπίσθιων φανών θέσης, φανών πέδησης και φανών όγκου για μηχανοκίνητα οχήματα (εκτός των μοτοποδηλάτων) και τα ρυμουλκούμενά τους

Ενσωματώνει όλο το έγκυρο κείμενο έως:

Συμπλήρωμα 23 έως τη σειρά τροποποιήσεων 02 — Ημερομηνία έναρξης ισχύος: 9 Οκτωβρίου 2014

ΠΕΡΙΕΧΟΜΕΝΑ

ΚΑΝΟΝΙΣΜΟΣ

Πεδίο εφαρμογής

1. Ορισμοί

2. Αίτηση έγκρισης

3. Σημάνσεις

4. Έγκριση

5. Γενικές προδιαγραφές

6. Ένταση εκπεμπόμενου φωτός

7. Διαδικασία δοκιμής

8. Χρώμα εκπεμπόμενου φωτός

9. Συμμόρφωση της παραγωγής

10. Κυρώσεις σε περίπτωση μη συμμόρφωσης της παραγωγής

11. Οριστική παύση παραγωγής

12. Παρατηρήσεις σχετικά με χρώματα και συγκεκριμένες διατάξεις

13. Ονομασίες και διευθύνσεις των τεχνικών υπηρεσιών που είναι αρμόδιες για τη διενέργεια δοκιμών έγκρισης και των αρχών έγκρισης τύπου

14. Μεταβατικές διατάξεις

ΠΑΡΑΡΤΗΜΑΤΑ

1. Εμπρόσθιοι και οπίσθιοι φανοί θέσης, φανοί όγκου και φανοί πέδησης: ελάχιστες γωνίες που απαιτούνται για τη χωρική κατανομή του φωτός αυτών των φανών

2. Κοινοποίηση

3. Παραδείγματα διαμόρφωσης σημάτων έγκρισης

4. Φωτομετρικές μετρήσεις

5. Ελάχιστες απαιτήσεις για τις διαδικασίες ελέγχου της συμμόρφωσης της παραγωγής

6. Ελάχιστες απαιτήσεις για τον δειγματοληπτικό έλεγχο από επιθεωρητή

ΠΕΔΙΟ ΕΦΑΡΜΟΓΗΣ

Ο παρών κανονισμός εφαρμόζεται στα εξής:

Εμπρόσθιοι και οπίσθιοι φανοί θέσης και φανοί πέδησης για οχήματα των κατηγοριών L, M, N, O και T (1)·και

φανοί όγκου για οχήματα των κατηγοριών M, N, O και T.

1. ΟΡΙΣΜΟΙ

Για τους σκοπούς του παρόντος κανονισμού,

1.1. Ως «εμπρόσθιος φανός θέσης» νοείται ο φανός που χρησιμεύει για να δείχνει την παρουσία και το πλάτος του οχήματος όταν το τελευταίο παρατηρείται από εμπρός.

1.2. Ως «οπίσθιος φανός θέσης» νοείται φανός που χρησιμεύει για να δείχνει την παρουσία και το πλάτος του οχήματος όταν το τελευταίο παρατηρείται από πίσω.

1.3. Ως «φανός πέδησης» νοείται ο φανός που χρησιμεύει για να δείχνει στους άλλους χρήστες της οδού όπισθεν του οχήματος ότι ο οδηγός ενεργοποιεί την πέδη πορείας. Οι φανοί πέδησης επιτρέπεται να ανάβουν με την ενεργοποίηση επιβραδυντή ή άλλης συναφούς διάταξης.

1.4. Ως «φανός όγκου» νοείται φανός που είναι τοποθετημένος πλησίον της απώτατης εξωτερικής ακμής και όσο το δυνατόν πλησιέστερα στο ανώτατο σημείο του οχήματος και προορίζεται να καθιστά ευδιάκριτο το συνολικό πλάτος του οχήματος. Προορισμός του φανού αυτού είναι να συμπληρώνει τον εμπρόσθιο και οπίσθιο φανό θέσης ορισμένων μηχανοκίνητων οχημάτων και ρυμουλκουμένων, εφιστώντας ιδιαίτερα την προσοχή στον όγκο τους.

1.5. Ορισμοί όρων:

Στον παρόντα κανονισμό εφαρμόζονται οι ορισμοί που δίνονται στον κανονισμό αριθ. 48 και στις σειρές τροποποιήσεών του που ισχύουν τη στιγμή της υποβολής αίτησης για έγκριση τύπου.

1.6. Ως «εμπρόσθιοι και οπίσθιοι φανοί θέσης, φανοί πέδησης και φανοί όγκου διαφορετικού τύπου» νοούνται φανοί οι οποίοι για καθεμία από τις αναφερθείσες κατηγορίες, διαφέρουν σε βασικά σημεία όπως:

α) την εμπορική ονομασία ή μάρκα·

β) τα χαρακτηριστικά του οπτικού συστήματος (στάθμες έντασης, γωνίες φωτεινής κατανομής, κατηγορία φωτεινής πηγής, δομοστοιχείο φωτεινής πηγής κ.λπ.)·

γ) το σύστημα που χρησιμοποιείται για τη μείωση της φωτεινότητας τη νύκτα — στην περίπτωση φανών πέδησης με δύο στάθμες έντασης.

Αλλαγή στο χρώμα της φωτεινής πηγής ή στο χρώμα οποιουδήποτε φίλτρου δεν αποτελεί αλλαγή τύπου.

1.7. Οι αναφορές που γίνονται στον παρόντα κανονισμό σε πρότυπο(-ους) (étalon) λαμπτήρα(-ες) πυράκτωσης και στον κανονισμό αριθ. 37 αναφέρονται στον κανονισμό αριθ. 37 και στη σειρά τροποποιήσεών του που ισχύουν τη στιγμή της υποβολής αίτησης για έγκριση τύπου.

Οι αναφορές που γίνονται στον παρόντα κανονισμό σε πρότυπη(-ες) (étalon) φωτεινή(-ές) πηγή(-ές) LED και στον κανονισμό αριθ. 128 αναφέρονται στον κανονισμό αριθ. 128 και στη σειρά τροποποιήσεών του που ισχύουν τη στιγμή της υποβολής αίτησης για έγκριση τύπου.

2. ΑΙΤΗΣΗ ΕΓΚΡΙΣΗΣ

2.1. Η αίτηση έγκρισης υποβάλλεται από τον κάτοχο της εμπορικής ονομασίας ή του εμπορικού σήματος, ή από τον δεόντως εξουσιοδοτημένο αντιπρόσωπό του. Καθορίζει:

2.1.1. τη χρήση ή τις χρήσεις για τις οποίες προορίζεται η προς έγκριση διάταξη και αν μπορεί επίσης να χρησιμοποιηθεί ως μέρος συγκροτήματος δύο φανών του ίδιου είδους/τύπου·

2.1.2. στην περίπτωση φανού όγκου, αν σχεδιάστηκε για να εκπέμπει λευκό ή κόκκινο φως·

2.1.3. στην περίπτωση φανού της κατηγορίας S3 ή S4, αν έχει σχεδιαστεί για να προσαρμόζεται εκτός ή εντός (πίσω από το οπίσθιο παράθυρο) του οχήματος·

2.1.4. αν η διάταξη παράγει σταθερή φωτεινή ένταση (κατηγορία R, R1, RM1, S1 ή S3) ή μεταβλητή φωτεινή ένταση (κατηγορία R2, RM2, S2 ή S4)·

2.1.5. κατ' επιλογή του αιτούντος, ότι η διάταξη μπορεί να εγκατασταθεί σε όχημα με διαφορετικές κλίσεις του άξονα αναφοράς σε σχέση με τα επίπεδα αναφοράς του οχήματος και με το έδαφος, ή να περιστρέφεται γύρω από τον άξονα αναφοράς της· οι εν λόγω διαφορετικές συνθήκες εγκατάστασης πρέπει να δηλώνονται στο έντυπο κοινοποίησης.

2.2. Για κάθε τύπο διάταξης, η αίτηση πρέπει να συνοδεύεται από:

2.2.1. σχέδια εις τριπλούν επαρκώς λεπτομερή ώστε να επιτρέπουν αναγνώριση του τύπου της διάταξης, στα οποία να παρουσιάζονται τα ακόλουθα: α) σε ποια(-ες) γεωμετρική(-ές) θέση(-εις) της διάταξης (και, κατά περίπτωση για φανούς της κατηγορίας S3 ή S4 το οπίσθιο παράθυρο) μπορεί να προσαρμοστεί στο όχημα· ο άξονας παρατήρησης που θεωρείται άξονας αναφοράς για τις δοκιμές (οριζόντια γωνία H = 0°, κατακόρυφη γωνία V = 0°)· και το σημείο που θεωρείται κέντρο αναφοράς για τις εν λόγω δοκιμές· β) οι γεωμετρικές συνθήκες τοποθέτησης της (των) διάταξης(-εων) που πληροί(-ούν) τις απαιτήσεις του σημείου 6· γ) στην περίπτωση συστήματος αλληλοεξαρτώμενων φανών, ο αλληλοεξαρτώμενος φανός ή ο συνδυασμός αλληλοεξαρτώμενων φανών που πληροί(-ούν) τις απαιτήσεις των σημείων 5.10 και 6.1 και του παραρτήματος 4 του παρόντος κανονισμού· δ) η θέση που προβλέπεται για τον αριθμό έγκρισης και τα πρόσθετα σύμβολα σε σχέση με τον κύκλο του σήματος έγκρισης·

2.2.2. συνοπτική τεχνική περιγραφή όπου δηλώνονται, ιδίως, με εξαίρεση τους φανούς με μη αντικαταστάσιμες φωτεινές πηγές, τα ακόλουθα: α) η κατηγορία ή οι κατηγορίες των προδιαγραφόμενων λαμπτήρων πυράκτωσης· ο λαμπτήρας πυράκτωσης πρέπει να είναι ο προβλεπόμενος στον κανονισμό αριθ. 37 και στη σειρά τροποποιήσεών του που ισχύουν τη στιγμή της υποβολής αίτησης για έγκριση τύπου· στην περίπτωση φανού της κατηγορίας S3 ή S4, που προορίζεται να προσαρμοστεί εντός του οχήματος, η τεχνική περιγραφή πρέπει να περιέχει τα τεχνικά χαρακτηριστικά των οπτικών ιδιοτήτων (μετάδοση, χρώμα, κλίση κ.ά.) του (των) οπίσθιου(-ων) παραθύρου(-ων)· και/ή β) η κατηγορία ή οι κατηγορίες της (των) προδιαγραφόμενης(-ων) φωτεινής(-ών) πηγής(-ών) LED· η εν λόγω κατηγορία φωτεινής πηγής LED πρέπει να είναι μία από τις προβλεπόμενες στον κανονισμό αριθ. 128 και στη σειρά τροποποιήσεών του που ισχύουν τη στιγμή της υποβολής αίτησης για έγκριση τύπου· και/ή γ) ο ειδικός κωδικός ταυτοποίησης του δομοστοιχείου φωτεινής πηγής. Στην περίπτωση φανού πέδησης της κατηγορίας S3 ή S4, που προορίζεται να τοποθετηθεί εντός του οχήματος, η τεχνική περιγραφή πρέπει να περιλαμβάνει τις προδιαγραφές των οπτικών ιδιοτήτων (μετάδοση, χρώμα, κλίση κ.λπ.) του (των) οπίσθιου(-ων) παραθύρου(-ων)·

2.2.3. στην περίπτωση φανού με μεταβλητή ένταση φωτεινότητας, ακριβής περιγραφή της ρύθμισης μεταβλητής έντασης, διάγραμμα τοποθέτησης και καθορισμός των χαρακτηριστικών του συστήματος που εξασφαλίζει τα δύο διαφορετικά μεγέθη έντασης φωτός·

2.2.4. δύο δείγματα· αν η έγκριση ζητείται για διατάξεις που δεν είναι πανομοιότυπες αλλά είναι συμμετρικές και κατάλληλες να συναρμολογηθούν μία στην αριστερή και μία στη δεξιά πλευρά του οχήματος, τα δύο δείγματα που υποβάλλονται επιτρέπεται να είναι πανομοιότυπα και κατάλληλα να συναρμολογηθούν μόνο στη δεξιά ή μόνο στην αριστερή πλευρά του οχήματος. Στην περίπτωση φανού με μεταβλητή φωτεινή ένταση, η αίτηση πρέπει επίσης να συνοδεύεται από ρυθμιστή της μεταβλητής έντασης ή γεννήτρια που παράγει το ίδιο σήμα·

2.2.5. στην περίπτωση φανού πέδησης της κατηγορίας S3 ή S4 που προορίζεται να προσαρμόζεται εντός οχήματος, η πλάκα ή οι πλάκες με το δείγμα (στην περίπτωση διαφορετικών δυνατοτήτων) που έχουν ισοδύναμες οπτικές ιδιότητες που αντιστοιχούν σε αυτές του πραγματικού οπίσθιου παραθύρου.

3. ΣΗΜΑΝΣΕΙΣ

Διατάξεις που υποβάλλονται για έγκριση:

3.1. πρέπει να φέρουν την εμπορική ονομασία ή το εμπορικό σήμα του αιτούντος· η σήμανση αυτή πρέπει να είναι ευανάγνωστη και ανεξίτηλη·

3.2. με εξαίρεση τους φανούς με μη αντικαταστάσιμες φωτεινές πηγές, πρέπει να φέρουν ευανάγνωστη και ανεξίτηλη σήμανση που να δηλώνει:

α) την κατηγορία ή τις κατηγορίες της (των) προδιαγραφόμενης(-ων) φωτεινής(-ων) πηγής· και/ή

β) τον ειδικό κωδικό ταυτοποίησης του δομοστοιχείου φωτεινής πηγής·

3.3. πρέπει να διαθέτουν επαρκή χώρο για το σήμα έγκρισης και τα πρόσθετα σύμβολα που προδιαγράφονται στο κατωτέρω σημείο 4.2· ο χώρος αυτός εμφαίνεται στα σχέδια που αναφέρονται ανωτέρω στο σημείο 2.2.1·

3.4. στην περίπτωση φανών με ηλεκτρονικό μηχανισμό ελέγχου φωτεινής πηγής ή από σύστημα μεταβλητής ρύθμισης της έντασης ή σύστημα μεταβλητής ρύθμισης της έντασης και/ή μη αντικαταστάσιμες φωτεινές πηγές και/ή δομοστοιχείο(-α) φωτεινής πηγής, πρέπει να φέρουν σήμανση της ονομαστικής τάσης ή του εύρους τιμών τάσης και σήμανση της ονομαστικής ισχύος·

3.5. οι φανοί που λειτουργούν σε τιμές τάσης πλην των ονομαστικών τιμών των 6 V, 12 V ή 24 V αντιστοίχως, μέσω της χρήσης ηλεκτρονικού μηχανισμού ρύθμισης φωτεινής πηγής ή συστήματος μεταβλητής ρύθμισης της έντασης που δεν αποτελεί τμήμα του φανού, ή που διαθέτουν δευτερεύοντα τρόπο λειτουργίας, πρέπει να φέρουν και σήμανση της ονομαστικής δευτερεύουσας τάσης·

3.6. στην περίπτωση φανών με δομοστοιχείο(-α) φωτεινής πηγής, το (τα) δομοστοιχείο(-α) φωτεινής πηγής φέρουν:

3.6.1. την εμπορική ονομασία ή το εμπορικό σήμα του αιτούντος· η σήμανση αυτή πρέπει να είναι ευανάγνωστη και ανεξίτηλη·

3.6.2. τον ειδικό κωδικό ταυτοποίησης του δομοστοιχείου φωτεινής πηγής·η σήμανση αυτή πρέπει να είναι ευανάγνωστη και ανεξίτηλη.Ο εν λόγω ειδικός κωδικός ταυτοποίησης πρέπει να αρχίζει με τα γράμματα «MD» για το «MODULE» (δομοστοιχείο), να ακολουθείται από το σήμα έγκρισης χωρίς τον κύκλο που προβλέπεται στο σημείο 4.2.1.1 κατωτέρω και, σε περίπτωση που χρησιμοποιούνται πολλά ανόμοια δομοστοιχεία φωτεινής πηγής, να ακολουθούνται από πρόσθετα σύμβολα ή χαρακτήρες·ο εν λόγω ειδικός κωδικός ταυτοποίησης πρέπει να εμφαίνεται στα σχέδια που αναφέρονται στο σημείο 2.2.1 ανωτέρω. Το σήμα έγκρισης δεν απαιτείται να είναι το ίδιο με εκείνο στο φανό στον οποίο χρησιμοποιείται το δομοστοιχείο, αλλά τα δύο σήματα πρέπει να είναι από τον ίδιο αιτούντα·

3.6.3. το σήμα της ονομαστικής τάσης ή το εύρος τάσης και η ονομαστική ισχύς·

3.7. αν ένας ηλεκτρονικός μηχανισμός ελέγχου της φωτεινής πηγής ή μια διάταξη μεταβλητής ρύθμισης της έντασης αποτελούν μέρος του φανού, δεν συμπεριλαμβάνονται όμως στο σώμα του φανού, θα πρέπει να φέρουν την επωνυμία του κατασκευαστή και τον αριθμό αναγνώρισης του τελευταίου.

4. ΕΓΚΡΙΣΗ

4.1. Γενικά

4.1.1. Χορηγείται έγκριση αν οι δύο διατάξεις που υποβάλλονται βάσει του ανωτέρω σημείου 2.2.4 πληρούν τις απαιτήσεις του παρόντος κανονισμού. Όλες οι διατάξεις συστήματος αλληλοεξαρτώμενων φανών πρέπει να υποβάλλονται για έγκριση τύπου από τον ίδιο αιτούντα.

4.1.2. Όταν δύο ή περισσότεροι φανοί αποτελούν τμήμα της ίδιας μονάδας ομαδοποιημένων, συνδυασμένων ή αμοιβαία ενσωματωμένων φανών, μπορεί να χορηγηθεί έγκριση μόνο αν ο καθένας από τους εν λόγω φανούς ικανοποιεί τις διατάξεις του παρόντος ή άλλου κανονισμού. Οι φανοί οι οποίοι δεν ικανοποιούν τις διατάξεις κανενός από τους εν λόγω κανονισμούς δεν αποτελούν τμήμα τέτοιας μονάδας ομαδοποιημένων, συνδυασμένων ή αμοιβαίως ενσωματωμένων φανών. Η παρούσα διάταξη δεν εφαρμόζεται για προβολείς εξοπλισμένους με λαμπτήρα δύο νημάτων όταν η έγκριση χορηγείται για μία δέσμη.

4.1.3. Σε κάθε εγκεκριμένο τύπο αποδίδεται αριθμός έγκρισης. Τα πρώτα δύο ψηφία (προς το παρόν 02) υποδηλώνουν τη σειρά τροποποιήσεων που περιλαμβάνουν τις πιο πρόσφατες τεχνικές τροποποιήσεις του κανονισμού κατά τη χρονική στιγμή χορήγησης της έγκρισης. Το αυτό συμβαλλόμενο μέρος δεν δύναται να εκχωρήσει τον ίδιο αριθμό σε άλλον τύπο διάταξης που καλύπτεται από τον παρόντα κανονισμό, εκτός αν η έγκριση επεκτείνεται σε διάταξη η οποία διαφέρει από την ήδη εγκριθείσα διάταξη μόνον ως προς το χρώμα του εκπεμπόμενου φωτός.

4.1.4. Η χορήγηση ή απόρριψη ή επέκταση ή ανάκληση έγκρισης ή η οριστική παύση παραγωγής τύπου διάταξης σύμφωνα με τον παρόντα κανονισμό κοινοποιείται στα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό, με τη χρήση δελτίου σύμφωνα με το υπόδειγμα στο παράρτημα 2 του παρόντος κανονισμού.

4.1.5. Κάθε διάταξη που συμμορφώνεται με τύπο εγκεκριμένο στο πλαίσιο του παρόντος κανονισμού φέρει, στο χώρο που αναφέρεται στο σημείο 3.3 ανωτέρω, και επιπλέον των σημάνσεων που ορίζονται στα σημεία 3.1 και 3.2 ή 3.4 αντίστοιχα, σήμα έγκρισης όπως ορίζεται στα σημεία 4.2 και 4.3 κατωτέρω.

4.2. Σύνθεση του σήματος έγκρισης

Το σήμα έγκρισης συνίσταται στα εξής:

4.2.1. διεθνές σήμα έγκρισης, που περιλαμβάνει:

4.2.1.1. κύκλο στο εσωτερικό του οποίου αναγράφεται το γράμμα «E» ακολουθούμενο από τον χαρακτηριστικό αριθμό της χώρας που χορήγησε την έγκριση (2)·

4.2.1.2. τον αριθμό έγκρισης που προδιαγράφεται στο ανωτέρω σημείο 4.1.3·

4.2.2. το ακόλουθο πρόσθετο σύμβολο ή σύμβολα:

4.2.2.1. επί διατάξεων που πληρούν τις απαιτήσεις του παρόντος κανονισμού όσον αφορά τους εμπρόσθιους φανούς θέσης, το γράμμα «Α»·

4.2.2.2. επί διατάξεων που πληρούν τις απαιτήσεις του παρόντος κανονισμού όσον αφορά τους οπίσθιους φανούς θέσης, το γράμμα «R» ακολουθούμενο από το ψηφίο «1» όταν η διάταξη παράγει σταθερή ένταση φωτός και από το ψηφίο «2» όταν η διάταξη παράγει μεταβλητή ένταση φωτός·

4.2.2.3. επί διατάξεων που πληρούν τις απαιτήσεις του παρόντος κανονισμού όσον αφορά τους εμπρόσθιους φανούς όγκου, τα γράμματα «AM»·

4.2.2.4. επί διατάξεων που πληρούν τις απαιτήσεις του παρόντος κανονισμού όσον αφορά τους οπίσθιους φανούς όγκου, τα γράμματα «RM» ακολουθούμενα από το ψηφίο «1» όταν η διάταξη παράγει σταθερή ένταση φωτός και από το ψηφίο «2» όταν η διάταξη παράγει μεταβλητή ένταση φωτός·

4.2.2.5. επί διατάξεων που πληρούν τις απαιτήσεις του παρόντος κανονισμού όσον αφορά τους φανούς πέδησης, το γράμμα «S» ακολουθούμενο από το ψηφίο: «1» όταν η διάταξη παράγει σταθερή ένταση φωτός· «2» όταν η διάταξη παράγει μεταβλητή ένταση φωτός· «3» όταν η διάταξη ικανοποιεί τις ειδικές απαιτήσεις της κατηγορίας S3 των φανών πέδησης και παράγει σταθερή ένταση φωτός· «4» όταν η διάταξη ικανοποιεί τις ειδικές απαιτήσεις της κατηγορίας S4 των φανών πέδησης και παράγει μεταβλητή ένταση φωτός·

4.2.2.6. επί διατάξεων που αποτελούνται από οπίσθιο φανό θέσης και φανό πέδησης που πληρούν τις απαιτήσεις του παρόντος κανονισμού όσον αφορά τους φανούς αυτούς, τα γράμματα «R» ή «R1» ή «R2», και «S1» ή «S2», αναλόγως προς την περίπτωση, διαχωριζόμενα από παύλα·

4.2.2.7. επί εμπρόσθιων ή οπίσθιων φανών θέσης των οποίων η γωνία ορατότητας είναι ασύμμετρη ως προς τον άξονα αναφοράς σε οριζόντια διεύθυνση, ένα οριζόντιο τόξο το οποίο να δείχνει προς την πλευρά που οι φωτομετρικές προδιαγραφές πληρούνται μέχρι γωνία 80° Η·

4.2.2.8. επί διατάξεων που μπορούν να χρησιμοποιηθούν ως μέρος ενός συγκροτήματος δύο φανών, το συμπληρωματικό γράμμα «D» δεξιά του συμβόλου που προβλέπεται στα σημεία 4.2.2.1 και 4.2.2.6·

4.2.2.9. επί διατάξεων με μειωμένη διάχυση φωτός σύμφωνα με το σημείο 2.3 στο παράρτημα 4 του παρόντος κανονισμού, ένα κάθετο τόξο που αρχίζει από ένα οριζόντιο τμήμα και κατευθύνεται προς τα κάτω·

4.2.2.10. επί αλληλοεξαρτώμενων φανών που μπορούν να χρησιμοποιηθούν ως μέρος συστήματος αλληλοεξαρτώμενων φανών, σε κάθε διάταξη αναγράφεται το πρόσθετο γράμμα «Y» στα δεξιά του συμβόλου που αναφέρεται στο σημείο 4.2.2.1 έως 4.2.2.6.

4.2.3. Τα δύο ψηφία του αριθμού έγκρισης (προς το παρόν 02 που αντιστοιχεί στη σειρά τροποποιήσεων 02 που τέθηκαν σε ισχύ στις 5 Μαΐου 1991), τα οποία καταδεικνύουν τη σειρά τροποποιήσεων που ενσωματώνει τις πλέον πρόσφατες τεχνικές τροποποιήσεις μεγάλης κλίμακας που έχουν επέλθει στον κανονισμό κατά το χρόνο έκδοσης της έγκρισης και, εφόσον είναι απαραίτητο, το απαραίτητο βέλος μπορούν να εγγράφονται πλησίον των προηγούμενων πρόσθετων συμβόλων.

4.2.4. Τα σήματα και τα σύμβολα που αναφέρονται στα ανωτέρω σημεία 4.2.1 και 4.2.2 πρέπει να είναι ευανάγνωστα και ανεξίτηλα, ακόμη και όταν ο προβολέας είναι τοποθετημένος επί του οχήματος.

4.3. Διαμόρφωση του σήματος έγκρισης

4.3.1. Ανεξάρτητοι φανοί

Στο παράρτημα 3 σημεία 1 έως 6, δίνονται παραδείγματα των σημάτων έγκρισης με τα προαναφερθέντα πρόσθετα σύμβολα.

Αν διαφορετικοί τύποι φανών που ικανοποιούν τις απαιτήσεις πολλών κανονισμών χρησιμοποιούν τους ίδιους εξωτερικούς φανούς που έχουν το ίδιο ή διαφορετικό χρώμα, επιτρέπεται η σήμανση με ένα και μοναδικό διεθνές σήμα έγκρισης αποτελούμενο από κύκλο στο εσωτερικό του οποίου βρίσκεται το γράμμα «E» ακολουθούμενο από τον χαρακτηριστικό αριθμό της χώρας που χορήγησε την έγκριση, και τον αριθμό έγκρισης. Το σήμα αυτό επιτρέπεται να τοποθετείται οπουδήποτε σε φανούς υπό τον όρο ότι:

4.3.1.1. είναι ορατό μετά την εγκατάσταση·

4.3.1.2. το σύμβολο αναγνώρισης κάθε φανού που αντιστοιχεί σε κάθε κανονισμό σύμφωνα με τον οποίο χορηγήθηκε η έγκριση, καθώς και στη σειρά τροποποιήσεων που αποτελούν την πλέον πρόσφατη τεχνική τροποποίηση του κανονισμού κατά τη χορήγηση της έγκρισης και, κατά περίπτωση, το απαιτούμενο βέλος πρέπει να εμφαίνονται.

4.3.1.3. Οι διαστάσεις των συστατικών στοιχείων ενός σήματος έγκρισης δεν πρέπει να είναι μικρότερες από τις ελάχιστες διαστάσεις οι οποίες απαιτούνται για το μικρότερο των επιμέρους σημάτων από τον κανονισμό βάσει του οποίου έχει χορηγηθεί έγκριση.

4.3.1.4. Το κυρίως σώμα του φανού πρέπει να περιλαμβάνει το χώρο που περιγράφεται στο σημείο 3.3 ανωτέρω και φέρει το σήμα έγκρισης της λειτουργίας που επιτελεί.

4.3.1.5. Στο σημείο 7 του παραρτήματος 3 του παρόντος κανονισμού δίνονται παραδείγματα σήματος έγκρισης με τα προαναφερθέντα πρόσθετα σύμβολα.

4.3.2. Ομαδοποιημένοι, συνδυασμένοι ή αμοιβαίως ενσωματωμένοι φανοί

4.3.2.1. Σε περίπτωση όπου ομαδοποιημένοι, συνδυασμένοι ή αμοιβαίως ενσωματωμένοι φανοί διαπιστώνεται ότι συμμορφώνονται με τις απαιτήσεις διαφόρων κανονισμών, μπορεί να τοποθετείται ένα μόνον διεθνές σήμα έγκρισης, που αποτελείται από κύκλο ο οποίος περικλείει το γράμμα «E», ακολουθούμενο από τον διακριτικό αριθμό της χώρας η οποία χορήγησε την έγκριση και αριθμό έγκρισης. Το σήμα αυτό έγκρισης μπορεί να βρίσκεται οπουδήποτε επί των ομαδοποιημένων, συνδυασμένων ή αμοιβαίως ενσωματωμένων φανών, με την προϋπόθεση ότι:

4.3.2.1.1. είναι ορατό μετά την εγκατάσταση των φανών·

4.3.2.1.2. κανένα μέρος των ομαδοποιημένων, συνδυασμένων ή αμοιβαία ενσωματωμένων φανών το οποίο εκπέμπει φως δεν μπορεί να αφαιρεθεί χωρίς συγχρόνως να αφαιρείται το σήμα έγκρισης.

4.3.2.2. Το σύμβολο αναγνώρισης κάθε φανού που αντιστοιχεί σε κάθε κανονισμό σύμφωνα με τον οποίο χορηγήθηκε η έγκριση, καθώς και στη σειρά τροποποιήσεων που αποτελούν την πλέον πρόσφατη τεχνική τροποποίηση του κανονισμού κατά τη χορήγηση της έγκρισης και, κατά περίπτωση, το απαιτούμενο βέλος πρέπει να εμφαίνονται:

4.3.2.2.1. είτε επί της κατάλληλης επιφάνειας εκπομπής φωτός

4.3.2.2.2. είτε ομαδοποιημένα κατά τρόπο ώστε να αναγνωρίζονται εύκολα ομαδοποιημένοι, συνδυασμένοι ή αμοιβαία ενσωματωμένοι φανοί.

4.3.2.3. Οι διαστάσεις των συστατικών στοιχείων ενός σήματος έγκρισης δεν πρέπει να είναι μικρότερες από τις ελάχιστες διαστάσεις οι οποίες απαιτούνται για το μικρότερο των επιμέρους σημάτων βάσει ενός κανονισμού δυνάμει του οποίου έχει χορηγηθεί έγκριση.

4.3.2.4. Σε κάθε εγκεκριμένο τύπο αποδίδεται αριθμός έγκρισης. Το ίδιο συμβαλλόμενο μέρος δεν μπορεί να αποδίδει τον ίδιο αριθμό σε άλλον τύπο ομαδοποιημένων, συνδυασμένων ή αμοιβαία ενσωματωμένων φανών που καλύπτονται από τον παρόντα κανονισμό.

4.3.2.5. Στο σημείο 8 του παραρτήματος 3 του παρόντος κανονισμού δίνονται παραδείγματα σημάτων έγκρισης για ομαδοποιημένους, συνδυασμένους ή αμοιβαία ενσωματωμένους φανούς με τα προαναφερθεντα πρόσθετα σύμβολα.

4.3.3. Για φανούς αμοιβαία ενσωματωμένους με τύπο προβολέα του οποίου οι φακοί χρησιμοποιούνται επίσης για άλλους τύπους προβολέων

Ισχύουν οι διατάξεις που προβλέπονται ανωτέρω στο σημείο 4.3.2.

4.3.3.1. Ωστόσο, όταν χρησιμοποιούνται διαφορετικοί τύποι προβολέων ή μονάδων φανών, συμπεριλαμβανόμενου προβολέα που έχει τους ίδιους φακούς, οι φακοί αυτοί επιτρέπεται να φέρουν διαφορετικά σήματα έγκρισης που να αντιστοιχούν στους εν λόγω τύπους προβολέων ή μονάδων φανών, υπό τον όρο ότι το κύριο σώμα του προβολέα, ακόμη και αν δεν είναι δυνατόν να διαχωριστεί από τους φακούς, περιλαμβάνει επίσης τον χώρο που προβλέπεται στο ανωτέρω σημείο 3.3 και φέρει τα σήματα έγκρισης για τις λειτουργίες που επιτελεί. Αν διαφορετικοί τύποι προβολέων έχουν το ίδιο κύριο σώμα, το σώμα αυτό επιτρέπεται να φέρει διαφορετικά σήματα έγκρισης.

4.3.3.2. Στο σημείο 9 του παραρτήματος 3 του παρόντος κανονισμού δίνονται παραδείγματα σημάτων έγκρισης για φανούς αμοιβαία ενσωματωμένους σε προβολέα.

4.3.4. Το σήμα έγκρισης πρέπει να είναι ευανάγνωστο και ανεξίτηλο. Μπορεί να τοποθετείται επί του εσωτερικού ή του εξωτερικού τμήματος (διαφανές ή όχι) της διάταξης, το οποίο δεν μπορεί να διαχωρίζεται από το διαφανές τμήμα της διάταξης που εκπέμπει το φως. Σε κάθε περίπτωση, το σήμα πρέπει να είναι ορατό όταν η διάταξη τοποθετείται επί του οχήματος ή όταν ένα ανοίγει ένα κινητό τμήμα, όπως η πτυσσόμενη οροφή, το κάλυμμα του χώρου αποσκευών ή μια πόρτα.

5. ΓΕΝΙΚΕΣ ΠΡΟΔΙΑΓΡΑΦΕΣ

5.1. Κάθε διάταξη πρέπει να πληροί τις προδιαγραφές που καθορίζονται στα κατωτέρω σημεία 6 και 8.

5.2. Οι διατάξεις πρέπει να έχουν σχεδιαστεί και κατασκευαστεί έτσι ώστε, υπό κανονικές συνθήκες χρήσης και ανεξαρτήτως κραδασμών που ενδεχομένως να υφίστανται κατ' αυτή τη χρήση, να εξασφαλίζεται η ικανοποιητική λειτουργία τους και να διατηρούνται τα χαρακτηριστικά που προδιαγράφονται στον παρόντα κανονισμό.

5.3. Φανοί που έχουν εγκριθεί ως εμπρόσθιοι και οι οπίσθιοι φανοί θέσης θεωρείται ότι έχουν εγκριθεί επίσης ως φανοί όγκου.

5.4. Ως φανοί όγκου μπορούν επίσης να χρησιμοποιούνται οι εμπρόσθιοι και οι οπίσθιοι φανοί θέσης που είναι ομαδοποιημένοι, συνδυασμένοι ή αμοιβαίως ενσωματωμένοι.

5.5. Φανοί θέσης που ενσωματώνονται αμοιβαία με άλλη λειτουργία, χρησιμοποιούν κοινή πηγή φωτός και έχουν σχεδιαστεί να λειτουργούν διαρκώς με πρόσθετο σύστημα για τη ρύθμιση της έντασης του εκπεμπόμενου φωτός επιτρέπονται.

5.5.1. Ωστόσο, στην περίπτωση οπίσθιων φανών θέσης, αμοιβαία ενσωματωμένων με φανό θέσης, η διάταξη:

α) είτε αποτελεί τμήμα πολλαπλής διάταξης πηγής φωτός

β) είτε προορίζεται για χρήση σε όχημα εξοπλισμένο με σύστημα παρακολούθησης βλάβης για την εν λόγω λειτουργία.

Σε κάθε περίπτωση πρέπει να γίνεται σχετική σημείωση στο έγγραφο κοινοποίησης.

5.6. Σε περίπτωση δομοστοιχείων φωτεινής πηγής, ελέγχεται αν:

5.6.1. ο σχεδιασμός του (των) δομοστοιχείου(-ων) πρέπει να είναι τέτοιος:

α) ώστε κάθε δομοστοιχείο φωτεινής πηγής να μπορεί να τοποθετείται μόνο στη σωστή θέση για την οποία προορίζεται και να μπορεί να αφαιρείται με τη χρήση εργαλείου(-ων)·

β) ώστε, αν χρησιμοποιούνται περισσότερα από ένα δομοστοιχεία φωτεινής πηγής στο περίβλημα μιας διάταξης, τα δομοστοιχεία φωτεινής πηγής με διαφορετικά χαρακτηριστικά να μην μπορούν να εναλλάσσονται μέσα στο ίδιο περίβλημα του φανού·

5.6.2. το (τα) δομοστοιχείο(-α) φωτεινής πηγής πρέπει να μην είναι δυνατόν να παραβιαστούν·

5.6.3. ένα δομοστοιχείο φωτεινής πηγής είναι σχεδιασμένο κατά τρόπον ώστε, ανεξάρτητα από τη χρήση εργαλείου(-ων), να μην είναι δυνατόν να αντικατασταθεί μηχανικά από κάποια αντικαταστάσιμη εγκεκριμένη φωτεινή πηγή.

5.7. Αν ο εμπρόσθιος φανός θέσης ενσωματώνει μία ή περισσότερες γεννήτριες υπέρυθρης ακτινοβολίας, οι φωτομετρικές και χρωματικές απαιτήσεις για τον εν λόγω εμπρόσθιο φανό θέσης πρέπει να ικανοποιούνται με και χωρίς τη λειτουργία της(των) γεννήτριας(-ών) υπέρυθρης ακτινοβολίας.

5.8. Σε περίπτωση βλάβης της ρύθμισης μεταβλητής έντασης:

α) οπίσθιου φανού θέσης της κατηγορίας R2 που εκπέμπει περισσότερο από τη μέγιστη τιμή της κατηγορίας R ή R1·

β) οπίσθιου φανού όγκου της κατηγορίας RM2 που εκπέμπει περισσότερο από τη μέγιστη τιμή της κατηγορίας RM1·

γ) φανού θέσης της κατηγορίας S2 που εκπέμπει περισσότερο από τη μέγιστη τιμή της κατηγορίας S1·

δ) φανού θέσης της κατηγορίας S4 που εκπέμπει περισσότερο από τη μέγιστη τιμή της κατηγορίας S3·

οι απαιτήσεις της σταθερής έντασης φωτός της αντίστοιχης κατηγορίας ικανοποιούνται αυτομάτως.

5.9. Στην περίπτωση αντικαταστάσιμου(-ων) λαμπτήρα(-ων) πυράκτωσης:

5.9.1. μπορεί να χρησιμοποιηθεί οποιαδήποτε κατηγορία ή κατηγορίες εγκεκριμένου(-ων) λαμπτήρα(-ων) πυράκτωσης σύμφωνα με τον κανονισμό αριθ. 37 και/ή τον κανονισμό αριθ. 128, με την προϋπόθεση ότι δεν υπάρχει περιορισμός όσον αφορά τη χρήση στον κανονισμό αριθ. 37 και στη σειρά τροποποιήσεών του που ισχύουν τη χρονική στιγμή της υποβολής αίτησης για έγκριση τύπου ή στον κανονισμό αριθ. 128 και στη σειρά τροποποιήσεών του που ισχύουν τη χρονική στιγμή της υποβολής αίτησης για έγκριση τύπου.

5.9.2. Ο σχεδιασμός της διάταξης πρέπει να είναι τέτοιος ώστε ο λαμπτήρας πυράκτωσης να μην μπορεί να τοποθετείται σε άλλη θέση εκτός από τη σωστή.

5.9.3. Η υποδοχή της φωτεινής πηγής πρέπει να συμμορφώνεται με τα χαρακτηριστικά που περιλαμβάνονται στη δημοσίευση IEC 60061. Ισχύει το δελτίο δεδομένων της υποδοχής σχετικά με την κατηγορία της χρησιμοποιούμενης φωτεινής πηγής.

5.10. Ένα σύστημα αλληλοεξαρτώμενων φανών πληροί τις απαιτήσεις όταν όλοι οι αλληλοεξαρτώμενοι φανοί του λειτουργούν μαζί. Ωστόσο, αν το σύστημα αλληλοεξαρτώμενων φανών που παρέχει τη λειτουργία του οπίσθιου φανού θέσης είναι εν μέρει τοποθετημένο στο σταθερό τμήμα και εν μέρει τοποθετημένο σε κινητό τμήμα, ο (οι) αλληλοεξαρτώμενος(-οι) φανός(-οί) που προσδιορίζεται από τον αιτούντα πρέπει να πληροί την απαίτηση της εξωτερικής γεωμετρικής ορατότητας, τη χρωματομετρική απαίτηση και τη φωτομετρική απαίτηση, σε όλες τις καθορισμένες θέσεις του (των) κινητού(-ών) τμήματος(-άτων). Στην περίπτωση αυτή, η απαίτηση της εσωτερικής γεωμετρικής ορατότητας θεωρείται ότι πληρούται αν ο (οι) εν λόγω αλληλοεξαρτώμενος(-οι) φανός(-οί) εξακολουθεί(-ούν) να συμμορφώνεται(-ονται) με τις φωτομετρικές τιμές που ορίζονται στο πεδίο κατανομής του φωτός για την έγκριση της διάταξης, σε όλες τις καθορισμένες θέσεις του (των) κινητού(-ών) τμήματος(-άτων).

6. ΕΝΤΑΣΗ ΕΚΠΕΜΠΟΜΕΝΟΥ ΦΩΤΟΣ

6.1. Στον άξονα αναφοράς η ένταση του εκπεμπομένου φωτός από καθεμία από τις δύο υπάρχουσες διατάξεις δεν πρέπει να είναι μικρότερη από την ελάχιστη ένταση ούτε μεγαλύτερη από τη μέγιστη ένταση που ορίζονται κατωτέρω:

Ελάχιστη φωτεινή ένταση σε cd Μέγιστη φωτεινή ένταση σε cd κατά τη χρήση ως Μοναδικός φανός Φανός (μονός) με σήμα «D» (σημείο 4.2.2.6) 6.1.1. Εμπρόσθιοι φανοί θέσης, εμπρόσθιος φανός όγκου A ή AM 4 140 70 6.1.2. Εμπρόσθιοι φανοί θέσης ενσωματωμένοι στον προβολέα ή στον εμπρόσθιο φανό ομίχλης 4 140 — 6.1.3. Οπίσθιοι φανοί θέσης, οπίσθιος φανός όγκου 6.1.3.1. R, R1 ή RM1 (σταθερή) 4 17 8,5 6.1.3.2. R2 ή RM2 (μεταβλητή) 4 42 21 6.1.4. Φανοί πέδησης 6.1.4.1. S1 (σταθερή) 60 260 130 6.1.4.2. S2 (μεταβλητή) 60 730 365 6.1.4.3. S3 (σταθερή) 25 110 55 6.1.4.4. S4 (μεταβλητή) 25 160 80

6.1.5. Για σύστημα δύο ή περισσότερων φανών, η συνολική ένταση δεν υπερβαίνει τη μέγιστη τιμή που ορίζεται για μονό φανό.

6.1.6. Όταν ένα σύστημα δύο ανεξάρτητων φανών που υποβάλλεται προς έγκριση τύπου ως φανοί «D» οι οποίοι έχουν την ίδια λειτουργία θεωρείται ενιαίος φανός, συμμορφώνεται με τις απαιτήσεις για:

α) τη μέγιστη ένταση όταν όλοι οι φανοί είναι σε λειτουργία·

β) την ελάχιστη ένταση όταν ένας φανός δεν λειτουργεί.

6.1.7. Σε περίπτωση μη λειτουργίας ενός απλού φανού που περιέχει περισσότερες από μία φωτεινές πηγές ισχύουν οι ακόλουθες διατάξεις:

6.1.7.1. Μια ομάδα φωτεινών πηγών συνδεδεμένων κατά τρόπο ώστε η αστοχία μιας πηγής να προκαλεί σε όλες διακοπή της εκπομπής φωτός θεωρείται μία ενιαία φωτεινή πηγή.

6.1.7.2. Ο φανός πρέπει να πληροί τις απαιτήσεις σχετικά με την ελάχιστη ένταση στον πίνακα κανονικής κατανομής φωτός στον χώρο, όπως εμφαίνεται στο παράρτημα 4, όταν μία, οποιαδήποτε, από τις φωτεινές πηγές τεθεί εκτός λειτουργίας. Ωστόσο, για φανούς που έχουν σχεδιαστεί για δύο μόνο φωτεινές πηγές, 50 % της ελάχιστης έντασης στον άξονα αναφοράς του φανού θεωρείται επαρκές, υπό τον όρο ότι στο έντυπο κοινοποίησης υπάρχει σημείωση που αναφέρει ότι ο φανός χρησιμοποιείται μόνο σε όχημα εξοπλισμένο με ενδεικτικό λειτουργίας που επισημαίνει πότε μία από τις δύο φωτεινές πηγές παύει να λειτουργεί.

6.2. Εκτός του άξονα αναφοράς, εντός των γωνιωδών πεδίων που ορίζονται στα σχήματα του παραρτήματος 1 του παρόντος κανονισμού, η ένταση του φωτός που εκπέμπει καθεμία από τις δύο διατάξεις:

6.2.1. Πρέπει, σε κάθε διεύθυνση που αντιστοιχεί στα σημεία του πίνακα φωτεινής κατανομής σύμφωνα με το παράρτημα 4 στον παρόντα κανονισμό, να είναι τουλάχιστον ίση προς το γινόμενο της ελάχιστης έντασης που αναφέρεται στον πίνακα του ανωτέρω σημείου 6.1 επί το ποσοστό επί τοις εκατό που αναφέρει ο πίνακας αυτός για την εν λόγω διεύθυνση.

6.2.2. Δεν πρέπει, προς καμία διεύθυνση του χώρου απ' όπου είναι ορατή η διάταξη φωτεινής σηματοδότησης, να υπερβαίνει τη μέγιστη ένταση που αναφέρεται στον πίνακα του ανωτέρω σημείου 6.1.

6.2.3. Ωστόσο, κάτωθεν επιπέδου που σχηματίζει γωνία 5° προς τα κάτω με το οριζόντιο επίπεδο, επιτρέπεται ένταση φωτός 60 cd για οπίσθιους φανούς θέσης που είναι αμοιβαίως ενσωματωμένοι με φανούς πέδησης (βλέπε ανωτέρω σημείο 6.1.3.).

6.2.4. Επιπλέον, 6.2.4.1. σε όλη την έκταση των οριζόμενων στο διάγραμμα του παραρτήματος 1 πεδίων, η φωτεινή ένταση του εκπεμπόμενου φωτός πρέπει να είναι τουλάχιστον ίση προς 0,05 cd για τους εμπρόσθιους και οπίσθιους φανούς θέσης και τους φανούς όγκου και προς 0,3 cd για διατάξεις των κατηγοριών S1, S3 και για διατάξεις των κατηγοριών S2 και S4 κατά την ημέρα· δεν πρέπει να είναι μικρότερη από 0,07 cd για διατάξεις των κατηγοριών S2 και S4 κατά τη νύκτα· 6.2.4.2. αν οπίσθιος φανός θέσης και/ή οπίσθιος φανός όγκου είναι αμοιβαίως ενσωματωμένος με φανό πέδησης που παράγει είτε σταθερή είτε μεταβλητή ένταση φωτός, ο λόγος των πραγματικά μετρούμενων εντάσεων των δύο φανών, ταυτόχρονα αναμμένων, προς την ένταση του οπίσθιου φανού θέσης ή του οπίσθιου φανού όγκου, μόνου αναμμένου, πρέπει να είναι τουλάχιστον 5:1 εντός του πεδίου που ορίζεται από τις οριζόντιες ευθείες οι οποίες διέρχονται εκ του ± 5° V και τις κατακόρυφες ευθείες που διέρχονται εκ του ± 10° H του πίνακα φωτεινής κατανομής. Αν ένας ή αμφότεροι των δύο αμοιβαίως ενσωματωμένων φανών περιέχει(-ουν) περισσότερες από μία φωτεινές πηγές και θεωρείται(-ούνται) απλός(-οί) φανός(-οί), οι τιμές είναι αυτές που λαμβάνονται με όλες τις φωτεινές πηγές εν λειτουργία· 6.2.4.3. όσον αφορά τις τοπικές διακυμάνσεις της έντασης, πρέπει να τηρούνται οι διατάξεις του σημείου 2.2 του παραρτήματος 4 του παρόντος κανονισμού.

6.3. Οι εντάσεις μετρούνται με φωτεινή(-ές) πηγή(-ές) αναμμένη(-ες) συνεχώς. Η μέτρηση γίνεται με έγχρωμο φως όταν πρόκειται για διατάξεις που εκπέμπουν ερυθρό φως.

6.4. Στην περίπτωση διατάξεων των κατηγοριών R2, RM2, S2 και S4, το χρονικό διάστημα που μεσολαβεί από τη στιγμή ενεργοποίησης της φωτεινής πηγής μέχρις ότου το εκπεμπόμενο φως κατά τον άξονα αναφοράς φθάνει το 90 % της τιμής που μετράται σύμφωνα με το ανωτέρω σημείο 6.3, μετράται για τα οριακά επίπεδα της φωτεινής έντασης που παράγεται από τη διάταξη. Ο χρόνος που μετράται για την παροχή της ελάχιστης φωτεινής έντασης δεν πρέπει να υπερβαίνει τον χρόνο παροχής της μέγιστης φωτεινής έντασης.

6.5. Η ρύθμιση της μεταβλητής έντασης δεν πρέπει να παράγει σήματα που προκαλούν φωτεινές εντάσεις:

6.5.1. εκτός του φάσματος που ορίζεται στο σημείο 6.1 ανωτέρω και

6.5.2. καθ' υπέρβαση της αντίστοιχης μέγιστης σταθερής φωτεινής έντασης που ορίζεται στο σημείο 6.1 για τη συγκεκριμένη διάταξη α) για συστήματα που εξαρτώνται μόνο από τις συνθήκες ημέρας και νύχτας: σε συνθήκες νύχτας· β) για άλλα συστήματα: σε κανονικές συνθήκες (3).

6.6. Το παράρτημα 4, στο οποίο αναφέρεται το ανωτέρω σημείο 6.2.1, παρέχει διευκρινίσεις σχετικά με τις μεθόδους μέτρησης που πρέπει να εφαρμόζονται.

7. ΔΙΑΔΙΚΑΣΙΑ ΔΟΚΙΜΗΣ

7.1. Όλες οι μετρήσεις, φωτομετρικές και χρωματομετρικές, εκτελούνται:

7.1.1. Στην περίπτωση φανού με αντικαταστάσιμη φωτεινή πηγή, αν δεν παρέχεται από ηλεκτρονικό μηχανισμό ελέγχου φωτεινής πηγής ή από σύστημα μεταβλητής ρύθμισης της έντασης, με μια τυπική, άχρωμη ή έγχρωμη φωτεινή πηγή της κατηγορίας που καθορίζεται για τη διάταξη, στην οποίο παρέχεται η τάση: α) στην περίπτωση λαμπτήρα(-ων) πυράκτωσης, που είναι απαραίτητη για να παράγει τη φωτεινή ροή αναφοράς που απαιτείται για την εν λόγω κατηγορία λαμπτήρα πυράκτωσης· β) στην περίπτωση φωτεινής(-ών) πηγής(-ών) LED των 6,75 V, 13,5 V ή 28,0 V η τιμή της φωτεινής ροής που παράγεται πρέπει να διορθώνεται. Ο συντελεστής διόρθωσης είναι ο λόγος μεταξύ της αντικειμενικής φωτεινής ροής και της τιμής της φωτεινής ροής που παρατηρείται κατά την εφαρμοζόμενη τάση.

7.1.2. Στην περίπτωση φανού που διαθέτει μη αντικαταστάσιμες φωτεινές πηγές (λαμπτήρες πυράκτωσης και άλλες), αντίστοιχα 6,75 V, 13,5 V ή 28,0 V.

7.1.3. Στην περίπτωση συστήματος το οποίο χρησιμοποιεί ηλεκτρονικό μηχανισμό ελέγχου της φωτεινής πηγής ή διάταξη μεταβλητής ρύθμισης της έντασης, που είναι μέρος του φανού (4) και που ασκεί στους ακροδέκτες εισόδου του φανού την τάση που υποδεικνύεται από τον κατασκευαστή ή, αν δεν υποδεικνύεται, 6,75 V, 13,5 V ή 28,0 V αντίστοιχα.

7.1.4. Στην περίπτωση συστήματος το οποίο χρησιμοποιεί ηλεκτρονικό μηχανισμό ελέγχου της φωτεινής πηγής ή διάταξη μεταβλητής ρύθμισης της έντασης, που δεν είναι μέρος του φανού, η τάση που δηλώνεται από τον κατασκευαστή πρέπει να εφαρμόζεται στους ακροδέκτες εισόδου του φανού.

7.2. Εντούτοις, στην περίπτωση φωτεινών πηγών που λειτουργούν μέσω διάταξης μεταβλητής ρύθμισης της έντασης για τη λήψη μεταβλητής φωτεινής έντασης, πρέπει να πραγματοποιούνται φωτομετρικές μετρήσεις σύμφωνα με την περιγραφή του αιτούντος.

7.3. Το εργαστήριο δοκιμών πρέπει να ζητά από τον κατασκευαστή τον μηχανισμό ελέγχου φωτεινής πηγής ή διάταξη μεταβλητής ρύθμισης της έντασης που απαιτείται για την τροφοδοσία της φωτεινής πηγής και των απαραίτητων λειτουργιών.

7.4. Η τάση που πρέπει να εφαρμοστεί στο φανό πρέπει να σημειωθεί στην κοινοποίηση του παραρτήματος 2 του παρόντος κανονισμού.

7.5. Πρέπει να καθοριστούν τα όρια της φαινόμενης επιφάνειας στην κατεύθυνση του άξονα αναφοράς μιας διάταξης φωτεινής σηματοδότησης.

7.6. Στην περίπτωση φανού θέσης της κατηγορίας S3 ή S4, που προορίζεται να προσαρμοστεί εντός του οχήματος, η πλάκα ή οι πλάκες με το δείγμα (στην περίπτωση διαφορετικών δυνατοτήτων), όπως παρέχονται (βλέπε σημείο 2.2.5), τοποθετούνται μπροστά από τον υπό δοκιμή φανό, σε γεωμετρική(-ές) θέση(-εις), όπως περιγράφεται στο σχήμα της αίτησης (βλέπε σημείο 2.2.1).

8. ΧΡΩΜΑ ΕΚΠΕΜΠΟΜΕΝΟΥ ΦΩΤΟΣ

Το χρώμα του εκπεμπόμενου φωτός εντός του πεδίου της σχάρας κατανομής του φωτός που ορίζεται στο σημείο 2 του παραρτήματος 4 πρέπει να είναι ερυθρό ή λευκό.Εκτός αυτού του πεδίου δεν πρέπει να παρατηρείται απότομη μεταβολή του χρώματος. Για τον έλεγχο των εν λόγω χρωματομετρικών χαρακτηριστικών πρέπει να εφαρμόζεται η διαδικασία δοκιμής που περιγράφεται στο σημείο 7 του παρόντος κανονισμού.

Ωστόσο, για φανούς εφοδιαζόμενους με μη αντικαταστάσιμες πηγές φωτός (λαμπτήρες πυράκτωσης κ.ά.), τα χρωματομετρικά χαρακτηριστικά θα πρέπει να επαληθεύονται με τις φωτεινές πηγές τοποθετημένες στον φανό, σύμφωνα με το σχετικό εδάφιο του σημείου 7.1 του παρόντος κανονισμού.

Στην περίπτωση φανού πέδησης της κατηγορίας S3 ή S4 που προορίζεται να τοποθετηθεί εντός του οχήματος, τα χρωματομετρικά χαρακτηριστικά πρέπει να επαληθεύονται με τη χειρότερη περίπτωση συνδυασμού(-ών) φανού και οπίσθιου(-ων) παραθύρου(-ων) ή πλάκας(-ών) με το δείγμα.

Οι εν λόγω απαιτήσεις ισχύουν επίσης εντός του φάσματος μεταβλητής φωτεινής έντασης που παράγουν οι:

α) οπίσθιοι φανοί θέσης της κατηγορίας R2·

β) οπίσθιοι φανοί όγκου της κατηγορίας RM2·

γ) φανοί πέδησης των κατηγοριών S2 και S4.

9. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ

Οι διαδικασίες συμμόρφωσης της παραγωγής πρέπει να είναι σύμφωνες με τις οριζόμενες στη συμφωνία, προσάρτημα 2 (E/ECE/324-E/ECE/TRANS/505/Αναθ.2), με τις ακόλουθες απαιτήσεις:

9.1. Φανοί εγκεκριμένοι σύμφωνα με τον παρόντα κανονισμό πρέπει να κατασκευάζονται έτσι ώστε να συμμορφώνονται προς τον τύπο που εγκρίθηκε επειδή πληροί τις απαιτήσεις που ορίζονται στα σημεία 6 και 8.

9.2. Πρέπει να τηρούνται οι ελάχιστες προδιαγραφές για τη συμμόρφωση των διαδικασιών ελέγχου της παραγωγής που παρατίθενται στο παράρτημα 5 του παρόντος κανονισμού.

9.3. Πρέπει να τηρούνται οι ελάχιστες απαιτήσεις για τη δειγματοληψία από επιθεωρητή, οι οποίες προβλέπονται στο παράρτημα 6 του παρόντος κανονισμού.

9.4. Η αρχή η οποία έχει χορηγήσει την έγκριση τύπου δύναται ανά πάσα στιγμή να προβεί σε επαλήθευση των μεθόδων ελέγχου της συμμόρφωσης που εφαρμόζονται σε κάθε εγκατάσταση παραγωγής. Οι εν λόγω επαληθεύσεις διενεργούνται κατά κανόνα ανά διετία.

10. ΚΥΡΩΣΕΙΣ ΣΕ ΠΕΡΙΠΤΩΣΗ ΜΗ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ

10.1. Έγκριση που έχει χορηγηθεί σύμφωνα με τον παρόντα κανονισμό είναι δυνατόν να ανακληθεί αν δεν πληρούνται οι προαναφερθείσες απαιτήσεις.

10.2. Αν κάποιο συμβαλλόμενο μέρος της συμφωνίας το οποίο εφαρμόζει τον παρόντα κανονισμό ανακαλέσει έγκριση την οποία έχει χορηγήσει κατά το παρελθόν πρέπει να ενημερώσει άμεσα τα υπόλοιπα συμβαλλόμενα μέρη τα οποία εφαρμόζουν τον εν λόγω κανονισμό μέσω εντύπου κοινοποίησης το οποίο συμμορφώνεται με το υπόδειγμα του παραρτήματος 2 του παρόντος κανονισμού.

11. ΟΡΙΣΤΙΚΗ ΠΑΥΣΗ ΠΑΡΑΓΩΓΗΣ

Αν ο κάτοχος έγκρισης παύσει οριστικά την παραγωγή προβολέων που εγκρίθηκαν σύμφωνα με τον παρόντα κανονισμό, ενημερώνει την αρχή η οποία χορήγησε την έγκριση. Όταν λάβει τη σχετική ανακοίνωση, η εν λόγω αρχή πληροφορεί σχετικά τα λοιπά συμβαλλόμενα μέρη της συμφωνίας 1958 που εφαρμόζουν τον παρόντα κανονισμό με αντίγραφο του εντύπου κοινοποίησης σύμφωνα με το υπόδειγμα του παραρτήματος 2 του παρόντος κανονισμού.

12. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΧΡΩΜΑΤΑ ΚΑΙ ΣΥΓΚΕΚΡΙΜΕΝΕΣ ΔΙΑΤΑΞΕΙΣ

Το άρθρο 3 της συμφωνίας, στην οποία επισυνάπτεται ως παράρτημα ο παρών κανονισμός, δεν αποκλείει τα συμβαλλόμενα μέρη της να απαγορεύουν, για διατάξεις που προσαρμόζονται σε οχήματα που έχουν καταχωριστεί από τα συμβαλλόμενα μέρη, ορισμένα χρώματα για τα οποία υπάρχει πρόβλεψη στον παρόντα κανονισμό ή να απαγορεύουν για όλες τις κατηγορίες ή ορισμένες κατηγορίες οχημάτων που έχουν καταχωριστεί από αυτά φανούς πέδησης που έχουν μόνο σταθερή φωτεινή ένταση.

13. ΟΝΟΜΑΣΙΕΣ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΑΡΜΟΔΙΕΣ ΓΙΑ ΤΗ ΔΙΕΝΕΡΓΕΙΑ ΔΟΚΙΜΩΝ ΕΓΚΡΙΣΗΣ ΚΑΙ ΤΩΝ ΑΡΧΩΝ ΕΓΚΡΙΣΗΣ ΤΥΠΟΥ

Τα συμβαλλόμενα μέρη της συμφωνίας 1958 για την εφαρμογή του παρόντος κανονισμού ανακοινώνουν στη γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι υπεύθυνες για τη διενέργεια δοκιμών έγκρισης και των αρχών έγκρισης τύπου οι οποίες χορηγούν έγκριση και προς τις οποίες πρέπει να αποστέλλονται έντυπα τα οποία πιστοποιούν την έγκριση είτε την επέκταση είτε την απόρριψη είτε την ανάκληση έγκρισης είτε την οριστική παύση παραγωγής, που εκδίδονται σε άλλες χώρες.

14. ΜΕΤΑΒΑΤΙΚΕΣ ΔΙΑΤΑΞΕΙΣ

14.1. Φανοί σηματοδότησης χωρίς λαμπτήρα πυράκτωσης και φανοί πέδησης της κατηγορίας S3 που πρόκειται να προσαρμοστούν εντός οχήματος.

14.1.1. Από την ημερομηνία έναρξης ισχύος του συμπληρώματος 6 της 02 σειράς τροποποιήσεων, ουδέν συμβαλλόμενο μέρος που εφαρμόζει τον παρόντα κανονισμό θα αρνείται τη χορήγηση εγκρίσεων βάσει του παρόντος κανονισμού όπως τροποποιήθηκε από το συμπλήρωμα 6 της 02 σειράς τροποποιήσεων.

14.1.2. Μετά 36 μήνες από την ημερομηνία έναρξης ισχύος του συμπληρώματος 6 της 02 σειράς τροποποιήσεων, τα συμβαλλόμενα μέρη που εφαρμόζουν τον παρόντα κανονισμό θα χορηγούν εγκρίσεις μόνον αν ο τύπος φανών, όπως περιγράφεται στο σημείο 14.1. ανωτέρω, πληροί τις απαιτήσεις του παρόντος κανονισμού όπως τροποποιήθηκε με το συμπλήρωμα 6 της 02 σειράς τροποποιήσεων.

14.1.3. Τα συμβαλλόμενα μέρη που εφαρμόζουν τον παρόντα κανονισμό δεν πρέπει να αρνούνται τη χορήγηση επεκτάσεων των εγκρίσεων κατά την προηγούμενη σειρά τροποποιήσεων του παρόντος κανονισμού.

14.1.4. Τα συμβαλλόμενα μέρη που εφαρμόζουν τον παρόντα κανονισμό συνεχίζουν να χορηγούν εγκρίσεις στους τύπους φανών που περιγράφονται στο σημείο 14.1 ανωτέρω και συμμορφώνονται με τις απαιτήσεις του παρόντος κανονισμού, όπως τροποποιήθηκε με την προηγούμενη σειρά τροποποιήσεων κατά τη διάρκεια της περιόδου των 36 μηνών από την ημερομηνία έναρξης ισχύος του συμπληρώματος 6 της 02 σειράς τροποποιήσεων.

14.2. Συναρμολόγηση των φανών που περιγράφονται στο σημείο 14.1 ανωτέρω σε όχημα.

14.2.1. Από την ημερομηνία της επίσημης θέσης σε ισχύ του συμπληρώματος 6 της σειράς τροποποιήσεων 02, κανένα συμβαλλόμενο μέρος που εφαρμόζει τον παρόντα κανονισμό δεν απαγορεύει την τοποθέτηση σε όχημα των φανών που περιγράφονται στο σημείο 14.1 ανωτέρω και έχουν εγκριθεί στο πλαίσιο του παρόντος κανονισμού, όπως τροποποιήθηκε με το συμπλήρωμα 6 της σειράς τροποποιήσεων 02.

14.2.2. Τα συμβαλλόμενα μέρη που εφαρμόζουν τον παρόντα κανονισμό συνεχίζουν να επιτρέπουν την τοποθέτηση σε όχημα των φανών που περιγράφονται στο σημείο 14.1 ανωτέρω και είναι εγκεκριμένοι σύμφωνα με τον παρόντα κανονισμό, όπως τροποποιήθηκε με την προηγούμενη σειρά τροποποιήσεων κατά τη διάρκεια της περιόδου των 48 μηνών από την ημερομηνία έναρξης ισχύος του συμπληρώματος 6 της σειράς τροποποιήσεων 02.

14.2.3. Μόλις λήξει η προθεσμία των 48 μηνών ύστερα από την ημερομηνία θέσης σε ισχύ του συμπληρώματος 6 της σειράς τροποποιήσεων 02, τα συμβαλλόμενα μέρη που εφαρμόζουν τον παρόντα κανονισμό δύνανται να απαγορεύουν την τοποθέτηση των φανών που περιγράφονται στο σημείο 14.1 ανωτέρω και δεν πληρούν τις απαιτήσεις του παρόντος κανονισμού, όπως τροποποιήθηκε με το συμπλήρωμα 6 της σειράς τροποποιήσεων 02, σε νέα οχήματα για τα οποία η έγκριση τύπου ή η μεμονωμένη έγκριση χορηγήθηκε περισσότερο από 24 μήνες ύστερα από τη θέση σε ισχύ του συμπληρώματος 6 της σειράς τροποποιήσεων 02 του παρόντος κανονισμού.

14.2.4. Με τη λήξη της περιόδου των 60 μηνών μετά την ημερομηνία έναρξης ισχύος του συμπληρώματος 6 της σειράς τροποποιήσεων 02, τα συμβαλλόμενα μέρη που εφαρμόζουν τον παρόντα κανονισμό δύνανται να απαγορεύουν την τοποθέτηση των φανών που περιγράφονται στο σημείο 14.1 ανωτέρω και δεν πληρούν τις απαιτήσεις του παρόντος κανονισμού, όπως τροποποιήθηκε με το συμπλήρωμα 6 της σειράς τροποποιήσεων 02, σε νέα οχήματα που ταξινομήθηκαν για πρώτη φορά περισσότερο από 60 μήνες μετά την έναρξη ισχύος του συμπληρώματος 6 της σειράς τροποποιήσεων 02 του παρόντος κανονισμού.

(1) Όπως ορίζεται στο παράρτημα 7 του ενοποιημένου ψηφίσματος για την κατασκευή οχημάτων (R.E.3), έγγραφο ECE/TRANS/WP.29/78/Αναθ. 2, σημείο 2.

(2) Οι χαρακτηριστικοί αριθμοί των συμβαλλόμενων μερών στη συμφωνία του 1958 παρατίθενται στο παράρτημα 3 του ενοποιημένου ψηφίσματος για την κατασκευή οχημάτων (R.E.3), έγγραφο ECE/TRANS/WP.29/78/Αναθ.2/Τροποπ.1.

(3) Καλή ορατότητα (μετεωρολογικό οπτικό φάσμα MOR > 2 000 m, το οποίο καθορίζεται σύμφωνα με την έκδοση WMO, Guide to Meteorological Instruments and Methods of Observation, Sixth Edition, ISBN 92-63-16008-2, σ. 1.9.1/1.9.11, Geneva 1996) και καθαροί φακοί.

(4) Στο πλαίσιο του παρόντος κανονισμού, η έκφραση «όταν είναι μέρος του φανού» σημαίνει να αποτελεί εσωτερικό στοιχείο του φανού ή να είναι εξωτερικό στοιχείο, ξεχωριστό ή μη, αλλά να παρέχεται από τον κατασκευαστή του φανού ως μέρος του συστήματος του φανού.

ΠΑΡΑΡΤΗΜΑ 1 ΕΜΠΡΟΣΘΙΟΙ ΚΑΙ ΟΠΙΣΘΙΟΙ ΦΑΝΟΙ ΘΕΣΗΣ, ΦΑΝΟΙ ΟΓΚΟΥ ΚΑΙ ΦΑΝΟΙ ΠΕΔΗΣΗΣ: ΕΛΑΧΙΣΤΕΣ ΓΩΝΙΕΣ ΠΟΥ ΑΠΑΙΤΟΥΝΤΑΙ ΓΙΑ ΤΗ ΧΩΡΙΚΗ ΚΑΤΑΝΟΜΗ ΤΟΥ ΦΩΤΟΣ ΑΥΤΩΝ ΤΩΝ ΦΑΝΩΝ (1) Σε όλες τις περιπτώσεις, οι ελάχιστες κατακόρυφες γωνίες για τη χωρική κατανομή του φωτός είναι 15° άνω και 15° κάτω της οριζοντίου για όλες τις κατηγορίες διατάξεων που περιλαμβάνονται στον παρόντα κανονισμό, εκτός από: α) φανούς που προορίζονται να εγκατασταθούν με το οριζόντιο επίπεδό τους σε ύψος τοποθέτησης μικρότερο από 750 mm επάνω από το έδαφος, για τους οποίους είναι 15° άνω και 5° κάτω της οριζοντίου· β) προαιρετικούς φανούς που προορίζονται να εγκατασταθούν με το οριζόντιο επίπεδό τους σε ύψος τοποθέτησης μεγαλύτερο από 2 100 mm επάνω από το έδαφος, για τους οποίους είναι 5° άνω και 15° κάτω της οριζοντίου· γ) φανούς πέδησης της κατηγορίας S3 ή S4 για τους οποίους είναι 10° άνω και 5° κάτω της οριζοντίου. Ελάχιστες οριζόντιες γωνίες χωρικής κατανομής του φωτός Εμπρόσθιοι φανοί θέσης Οπίσθιοι φανοί θέσης Φανοί πέδησης (S1 και S2) Φανοί πέδησης (S3 και S4) (1) Οι γωνίες που απεικονίζονται στα διαγράμματα αυτά ισχύουν για διατάξεις που προορίζονται να στερεωθούν στη δεξιά πλευρά οχήματος. Τα βέλη δείχνουν προς την εμπρόσθια όψη του οχήματος.

ΠΑΡΑΡΤΗΜΑ 2

ΠΑΡΑΡΤΗΜΑ 3 ΠΑΡΑΔΕΙΓΜΑΤΑ ΔΙΑΜΟΡΦΩΣΗΣ ΣΗΜΑΤΩΝ ΕΓΚΡΙΣΗΣ 1. ΕΜΠΡΟΣΘΙΟΣ ΦΑΝΟΣ ΘΕΣΗΣ Η διάταξη που φέρει το ανωτέρω σήμα έγκρισης είναι εμπρόσθιος φανός θέσης, ο οποίος έχει εγκριθεί στις Κάτω Χώρες (E4) σύμφωνα με τον κανονισμό αριθ. 7, με αριθμό έγκρισης 221. Ο αριθμός που αναφέρεται κοντά στο σύμβολο «Α» δείχνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 7 όπως τροποποιήθηκε από τη 02 σειρά τροποποιήσεων. Το οριζόντιο τόξο δείχνει προς την πλευρά που οι απαιτούμενες φωτομετρικές προδιαγραφές πληρούνται μέχρι γωνία 80° Η. Το κάθετο τόξο, αρχίζοντας από ένα οριζόντιο τμήμα και κατευθυνόμενο προς τα κάτω, δείχνει ένα επιτρεπόμενο ύψος τοποθέτησης ίσο ή μικρότερο από 750 mm από το έδαφος για την εν λόγω διάταξη. 2. ΟΠΙΣΘΙΟΣ ΦΑΝΟΣ ΘΕΣΗΣ Η διάταξη που φέρει το ανωτέρω σήμα έγκρισης είναι οπίσθιος φανός θέσης, ο οποίος έχει εγκριθεί στις Κάτω Χώρες (E4) σύμφωνα με τον κανονισμό αριθ. 7, με αριθμό έγκρισης 221, που μπορεί να χρησιμοποιείται επίσης σε συγκρότημα δύο οπίσθιων φανών θέσης. Ο αριθμός κάτω από το σύμβολο «R1D» υποδηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 7, όπως τροποποιήθηκε με τη σειρά τροποποιήσεων 02. Η απουσία τόξου σημαίνει ότι, τόσο δεξιά όσο και αριστερά, πληρούνται οι απαιτούμενες φωτομετρικές προδιαγραφές μέχρι γωνία 80° H. 3. ΕΜΠΡΟΣΘΙΟΣ ΦΑΝΟΣ ΟΓΚΟΥ Η διάταξη που φέρει το ανωτέρω σήμα έγκρισης είναι εμπρόσθιος φανός όγκου ο οποίος έχει εγκριθεί στη Γαλλία (E2) σύμφωνα με τον κανονισμό αριθ. 7, με αριθμό έγκρισης 125. Ο αριθμός κάτω από το σύμβολο «AM» υποδηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 7, όπως τροποποιήθηκε με τη σειρά τροποποιήσεων 02. Το οριζόντιο τόξο υποδηλώνει την πλευρά στην οποία πληρούνται οι απαιτούμενες φωτομετρικές προδιαγραφές μέχρι γωνία 80° H. 4. ΟΠΙΣΘΙΟΣ ΦΑΝΟΣ ΟΓΚΟΥ Η διάταξη που φέρει το ανωτέρω σήμα έγκρισης είναι οπίσθιος φανός όγκου με μεταβλητή φωτεινή ένταση ο οποίος έχει εγκριθεί στην Ιταλία (E3) σύμφωνα με τον κανονισμό αριθ. 7, με αριθμό έγκρισης 122. Ο αριθμός κάτω από το σύμβολο «RM» υποδηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 7, όπως τροποποιήθηκε με τη σειρά τροποποιήσεων 02. Το οριζόντιο τόξο υποδηλώνει την πλευρά στην οποία πληρούνται οι απαιτούμενες φωτομετρικές προδιαγραφές μέχρι γωνία 80° H. 5. ΦΑΝΟΣ ΠΕΔΗΣΗΣ Η διάταξη που φέρει το ανωτέρω σήμα έγκρισης είναι φανός πέδησης με ένα επίπεδο έντασης φωτός ο οποίος έχει εγκριθεί στις Κάτω Χώρες (E4) σύμφωνα με τον κανονισμό αριθ. 7, με αριθμό έγκρισης 221. Ο αριθμός κάτω από το σύμβολο «S1» υποδηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 7, όπως τροποποιήθηκε με τη σειρά τροποποιήσεων 02. 6. ΔΙΑΤΑΞΗ ΠΟΥ ΑΠΟΤΕΛΕΙΤΑΙ ΑΠΟ ΟΠΙΣΘΙΟ ΦΑΝΟ ΘΕΣΗΣ ΚΑΙ ΦΑΝΟ ΠΕΔΗΣΗΣ Η διάταξη που φέρει το ανωτέρω απεικονιζόμενο σήμα έγκρισης είναι οπίσθιος φανός θέσης με μεταβλητή ένταση φωτός, που έχει εγκριθεί στις Κάτω Χώρες (E4) σύμφωνα με τον κανονισμό αριθ. 7, με αριθμό έγκρισης 221. Ο αριθμός κάτω από το σύμβολο «R2D-S2D» υποδηλώνει ότι η έγκριση χορηγήθηκε σύμφωνα με τις απαιτήσεις του κανονισμού αριθ. 7, όπως τροποποιήθηκε με τη σειρά τροποποιήσεων 02. Ο οπίσθιος φανός θέσης είναι ενσωματωμένος σε φανό πέδησης, και οι δύο με μεταβλητή ένταση φωτός, που μπορεί επίσης να χρησιμοποιηθεί σε συγκρότημα δύο φανών. Η απουσία τόξου σημαίνει ότι, τόσο δεξιά όσο και αριστερά, πληρούνται οι απαιτούμενες φωτομετρικές προδιαγραφές μέχρι γωνία 80° H. Σημείωση: Ο αριθμός έγκρισης και τα πρόσθετα σύμβολα πρέπει να τοποθετούνται πλησίον του κύκλου, είτε πάνω ή κάτω του γράμματος «E» είτε αριστερά ή δεξιά αυτού. Τα ψηφία του αριθμού έγκρισης πρέπει να βρίσκονται στην ίδια πλευρά του γράμματος «E» και να είναι διατεταγμένα κατά την ίδια διεύθυνση. Ο αριθμός έγκρισης και το πρόσθετο σύμβολο, συμπεριλαμβανομένης της σειράς τροποποιήσεων του αντίστοιχου κανονισμού, όπου ενδείκνυται, πρέπει να τοποθετούνται διαμετρικά απέναντι μεταξύ τους. Πρέπει να αποφεύγεται η χρήση λατινικών αριθμών ως αριθμών έγκρισης ώστε να αποφεύγεται τυχόν σύγχυση με άλλα σύμβολα. 7. ΣΗΜΑΝΣΗ ΑΝΕΞΑΡΤΗΤΩΝ ΦΑΝΩΝ Το ανωτέρω παράδειγμα αντιστοιχεί σε σήμανση φακού που προορίζεται να χρησιμοποιηθεί σε διαφορετικούς τύπους φανών. Από τα σήματα έγκρισης προκύπτει ότι η διάταξη εγκρίθηκε στην Ισπανία (E9) με τον αριθμό έγκρισης 1432 και περιλαμβάνει: οπίσθιο φανό ομίχλης (F) που εγκρίθηκε σύμφωνα με τον κανονισμό αριθ. 38 στην αρχική του έκδοση· οπίσθιο δείκτη κατεύθυνσης κατηγορίας 2α που εγκρίθηκε σύμφωνα με τη σειρά τροποποιήσεων 01 του κανονισμού αριθ. 6· φανό οπισθοπορείας (AR) που εγκρίθηκε σύμφωνα με τον κανονισμό αριθ. 23 στην αρχική του έκδοση· ερυθρό οπίσθιο φανό θέσης (R) που εγκρίθηκε σύμφωνα με τη σειρά τροποποιήσεων 02 του κανονισμού αριθ. 7· φανό πέδησης με ένα επίπεδο έντασης φωτός (S1) που εγκρίθηκε σύμφωνα με τη σειρά τροποποιήσεων 02 του κανονισμού αριθ. 7. 8. ΑΠΛΟΥΣΤΕΥΜΕΝΗ ΣΗΜΑΝΣΗ ΟΜΑΔΟΠΟΙΗΜΕΝΩΝ, ΣΥΝΔΥΑΣΜΕΝΩΝ Η ΑΜΟΙΒΑΙΩΣ ΕΝΣΩΜΑΤΩΜΕΝΩΝ ΦΑΝΩΝ, ΟΤΑΝ ΔΥΟ Η ΠΕΡΙΣΣΟΤΕΡΟΙ ΦΑΝΟΙ ΑΠΟΤΕΛΟΥΝ ΜΕΡΟΣ ΤΟΥ ΙΔΙΟΥ ΣΥΓΚΡΟΤΗΜΑΤΟΣ (Οι κατακόρυφες και οριζόντιες γραμμές παριστάνουν το σχήμα του συστήματος φωτεινής σηματοδότησης. Οι γραμμές αυτές δεν αποτελούν τμήμα του σήματος έγκρισης) Υπόδειγμα Α Υπόδειγμα Β Υπόδειγμα Γ Σημείωση: Αυτά τα τρία παραδείγματα σήματος έγκρισης (υποδείγματα Α, Β και Γ) αντιπροσωπεύουν τρεις πιθανές παραλλαγές σήμανσης σε διάταξη φωτισμού στην οποία δύο ή περισσότεροι φανοί αποτελούν τμήμα του ίδιου συγκροτήματος ομαδοποιημένων, συνδυασμένων ή αμοιβαίως ενσωματωμένων φανών. Δείχνουν ότι η διάταξη εγκρίθηκε στις Κάτω Χώρες (Ε4) με αριθμό έγκρισης 3333 και περιλαμβάνει: αντανακλαστήρα της κλάσης IA που εγκρίθηκε σύμφωνα με τη σειρά τροποποιήσεων 02 του κανονισμού αριθ. 3· οπίσθιο δείκτη κατεύθυνσης με μεταβλητή ένταση φωτός (κατηγορίας 2β) που εγκρίθηκε σύμφωνα με τη σειρά τροποποιήσεων 01 του κανονισμού αριθ. 6· ερυθρό οπίσθιο φανό θέσης με μεταβλητή ένταση φωτός (R2) που εγκρίθηκε σύμφωνα με τη σειρά τροποποιήσεων 02 του κανονισμού αριθ. 7· οπίσθιο φανό ομίχλης με μεταβλητή ένταση φωτός (F2) που εγκρίθηκε σύμφωνα με τον κανονισμό αριθ. 38 στην αρχική του έκδοση· φανό οπισθοπορείας (AR) που εγκρίθηκε σύμφωνα με τον κανονισμό αριθ. 23 στην αρχική του έκδοση· φανό πέδησης με μεταβλητή ένταση φωτός (S2) που εγκρίθηκε σύμφωνα με τη σειρά τροποποιήσεων 02 του κανονισμού αριθ. 7. Σημείωση: Τα τρία παραδείγματα σήματος έγκρισης (υποδείγματα Δ, Ε και ΣΤ) αντιστοιχούν σε διάταξη φωτισμού που φέρει σήμα έγκρισης και αποτελείται από: εμπρόσθιο φανό θέσης, εγκεκριμένο σύμφωνα με τη σειρά τροποποιήσεων 02 του κανονισμού αριθ. 7· προβολέα με δέσμη φώτων διασταύρωσης που έχει προβλεφθεί για δεξιά και αριστερή κατεύθυνση της κυκλοφορίας και δέσμη φώτων πορείας με ανώτατη ένταση φωτός μεταξύ 86 250 και 111 250 cand (όπως προκύπτει από τον αριθμό «30»), ο οποίος εγκρίθηκε σύμφωνα με τη σειρά τροποποιήσεων 02 του κανονισμού αριθ. 20· εμπρόσθιο φανό ομίχλης, εγκεκριμένο σύμφωνα με τη σειρά 02 των τροποποιήσεων του κανονισμού αριθ. 19· εμπρόσθιο φανό δείκτη πορείας, κατηγορίας 1α, εγκεκριμένο σύμφωνα με τη σειρά τροποποιήσεων 01 του κανονισμού αριθ. 6. Υπόδειγμα Δ Υπόδειγμα Ε Υπόδειγμα ΣΤ 9. ΦΑΝΟΣ ΑΜΟΙΒΑΙΩΣ ΕΝΣΩΜΑΤΩΜΕΝΟΣ ΜΕ ΠΡΟΒΟΛΕΑ Το ανωτέρω παράδειγμα αντιστοιχεί σε σήμανση φακού που προορίζεται να χρησιμοποιηθεί σε διαφορετικούς τύπους προβολέων, συγκεκριμένα: είτε προβολέα με δέσμη φώτων διασταύρωσης που έχει προβλεφθεί για δεξιά και αριστερή κατεύθυνση της κυκλοφορίας και δέσμη φώτων πορείας με ανώτατη ένταση φωτός μεταξύ 86 250 και 111 250 cand (όπως προκύπτει από τον αριθμό «30»), ο οποίος εγκρίθηκε στη Γερμανία (Ε1) σύμφωνα με τον κανονισμό 8 σειρά τροποποιήσεων 04, που είναι αμοιβαία ενσωματωμένος με εμπρόσθιο φανό θέσης, εγκεκριμένο σύμφωνα με τη σειρά τροποποιήσεων 02 του κανονισμού αριθ. 7 είτε προβολέα με δέσμη διασταύρωσης που έχει σχεδιασθεί για κυκλοφορία δεξιά και αριστερά και με δέσμη πορείας, ο οποίος εγκρίθηκε στη Γερμανία (E1) σύμφωνα με τις απαιτήσεις του κανονισμού αριθ. 1 όπως τροποποιήθηκε με τη σειρά τροποποιήσεων 01, και είναι αμοιβαία ενσωματωμένος με τον ίδιο εμπρόσθιο φανό θέσης όπως προηγουμένως είτε ακόμη, οποιονδήποτε από τους προαναφερθέντες προβολείς, εγκεκριμένους ως απλούς φανούς. Το κύριο σώμα του προβολέα πρέπει να φέρει τον μόνο έγκυρο αριθμό έγκρισης, για παράδειγμα: είτε είτε είτε 10. ΔΟΜΟΣΤΟΙΧΕΙΑ ΦΩΤΕΙΝΗΣ ΠΗΓΗΣ Το δομοστοιχείο φωτεινής πηγής που φέρει τον ανωτέρω κωδικό ταυτοποίησης εγκρίθηκε μαζί με λαμπτήρα που εγκρίθηκε στην Ιταλία (E3) με αριθμό έγκρισης 17325. 11. ΑΛΛΗΛΟΕΞΑΡΤΩΜΕΝΟΙ ΦΑΝΟΙ Σήμανση αλληλοεξαρτώμενου φανού που περιλαμβάνει μέρος συστήματος αλληλοεξαρτώμενων φανών το οποίο παρέχει: οπίσθιο δείκτη κατεύθυνσης (κατηγορίας 2α) που εγκρίθηκε σύμφωνα με τη σειρά τροποποιήσεων 01 του κανονισμού αριθ. 6, ερυθρό οπίσθιο φανό θέσης (R1) που εγκρίθηκε σύμφωνα με τη σειρά τροποποιήσεων 02 του κανονισμού αριθ. 7. Φέρει επίσης τη σήμανση Y, αφού πρόκειται για αλληλοεξαρτώμενο φανό που αποτελεί μέρος συστήματος αλληλοεξαρτώμενων φανών, φανό πέδησης με μεταβλητή ένταση φωτός (S2) που εγκρίθηκε σύμφωνα με τη σειρά τροποποιήσεων 02 του κανονισμού αριθ. 7. Σήμανση αλληλοεξαρτώμενου φανού που περιλαμβάνει μέρος συστήματος αλληλοεξαρτώμενων φανών το οποίο παρέχει: ερυθρό οπίσθιο φανό θέσης (R1) που εγκρίθηκε σύμφωνα με τη σειρά τροποποιήσεων 02 του κανονισμού αριθ. 7. Φέρει επίσης τη σήμανση Y, αφού πρόκειται για αλληλοεξαρτώμενο φανό που αποτελεί μέρος συστήματος αλληλοεξαρτώμενων φανών, φανό οπισθοπορείας (AR) που εγκρίθηκε σύμφωνα με τον κανονισμό αριθ. 23 στην αρχική του έκδοση.

ΠΑΡΑΡΤΗΜΑ 4 ΦΩΤΟΜΕΤΡΙΚΕΣ ΜΕΤΡΗΣΕΙΣ 1. ΜΕΘΟΔΟΙ ΜΕΤΡΗΣΕΩΝ 1.1. Κατά την εκτέλεση των φωτομετρικών μετρήσεων πρέπει, με την κατάλληλη κάλυψη, να αποφεύγονται οι αντανακλάσεις σκέδασης. 1.2. Σε περίπτωση αμφισβήτησης των αποτελεσμάτων των μετρήσεων, οι μετρήσεις πρέπει να εκτελούνται έτσι ώστε να πληρούν τις ακόλουθες προϋποθέσεις: 1.2.1. η απόσταση μέτρησης πρέπει να είναι τόση ώστε να πληρούται ο νόμος του αντίστροφου του τετραγώνου της απόστασης· 1.2.2. ο εξοπλισμός μέτρησης πρέπει να είναι τέτοιος ώστε το γωνιακό άνοιγμα του δέκτη παρατηρούμενο από το κέντρο αναφοράς του φανού να είναι μεταξύ 10 πρώτων λεπτών και μιας μοίρας· 1.2.3. η απαίτηση για την ένταση κατά συγκεκριμένη διεύθυνση παρατήρησης θεωρείται ότι ικανοποιείται αν η εν λόγω απαίτηση πληρούται κατά διεύθυνση που δεν αποκλίνει περισσότερο του ενός τετάρτου της μοίρας από τη διεύθυνση παρατήρησης. 1.3. Σε περίπτωση που η διάταξη μπορεί να εγκατασταθεί στο όχημα σε περισσότερες από μία ή σε ένα εύρος διαφορετικών θέσεων, οι φωτομετρικές μετρήσεις πρέπει να επαναληφθούν για κάθε θέση ή για τις ακραίες θέσεις του πεδίου του άξονα αναφοράς, το οποίο καθορίζεται από τον κατασκευαστή. 2. 2. Πίνακας κανονικής κατανομής φωτός Πίνακας κατανομής του φωτός για φανούς πέδησης της κατηγορίας S3 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. Η διεύθυνση Η = 0° και V = 0° αντιστοιχεί στον άξονα αναφοράς (επί του οχήματος είναι οριζόντιος, παράλληλος προς το διάμηκες στο μέσο του οχήματος επίπεδο και προσανατολισμένος κατά την απαιτούμενη φορά ορατότητας). Διέρχεται από το κέντρο αναφοράς. Οι αναφερόμενες στον πίνακα τιμές δίνουν, για τις διάφορες διευθύνσεις μέτρησης, τις ελάχιστες εντάσεις ως ποσοστό επί τοις εκατό του απαιτουμένου ελαχίστου για κάθε φανό κατά τον άξονα (στη διεύθυνση H = 0° και V = 0°). 2.2. Εντός του πεδίου κατανομής του φωτός σύμφωνα με το σημείο 2, που σχηματικώς απεικονίζεται ως πλέγμα, ο φωτισμός πρέπει να είναι ουσιαστικά ομοιόμορφος, δηλαδή η ένταση του φωτός προς κάθε διεύθυνση τμήματος του πεδίου που οριοθετείται από τις γραμμές του πλέγματος πρέπει να πληροί τουλάχιστον την κατώτατη ελάχιστη τιμή που αναγράφεται ως ποσοστό επί των γραμμών του πλέγματος οι οποίες περιβάλλουν την υπό θεώρηση διεύθυνση. 2.3. Ωστόσο, στην περίπτωση διάταξης που πρόκειται να τοποθετηθεί σε ύψος ίσο ή μικρότερο με 750 mm από το έδαφος, η φωτομετρική ένταση πιστοποιείται μόνο με γωνία 5° και κάτω. 3. ΦΩΤΟΜΕΤΡΙΚΗ ΜΕΤΡΗΣΗ ΦΑΝΩΝ Οι φωτομετρικές επιδόσεις πρέπει να ελέγχονται: 3.1. Για μη αντικαταστάσιμες φωτεινές πηγές (λαμπτήρες πυράκτωσης και λοιποί): με τις πηγές φωτισμού τοποθετημένες στον φανό σύμφωνα με το σχετικό εδάφιο του σημείου 7.1 του παρόντος κανονισμού. 3.2. Για λαμπτήρες πυράκτωσης που μπορούν να αντικατασταθούν: Όταν είναι εφοδιασμένοι με φωτεινή(-ές) πηγή(-ές) υπό τάση 6,75 V, 13,5 V ή 28,0 V, οι τιμές φωτεινής έντασης που προκύπτουν πρέπει να διορθώνονται. Για τους λαμπτήρες πυράκτωσης, ο συντελεστής διόρθωσης είναι ο λόγος μεταξύ της φωτεινής ροής αναφοράς και της μέσης τιμής φωτεινής ροής που παρατηρείται κατά την εφαρμοζόμενη τάση (6,75 V, 13,5 V ή 28,0 V). Για τις φωτεινές πηγές LED, ο συντελεστής διόρθωσης είναι ο λόγος μεταξύ της αντικειμενικής φωτεινής ροής και της μέσης τιμής φωτεινής ροής που παρατηρείται κατά την εφαρμοζόμενη τάση (6,75 V, 13,5 V ή 28,0 V). Οι πραγματικές φωτεινές ροές κάθε φωτεινής πηγής που χρησιμοποιείται δεν πρέπει να αποκλίνουν περισσότερο από 5 τοις εκατό από τη μέση τιμή. Εναλλακτικά, και μόνο στην περίπτωση των λαμπτήρων πυράκτωσης, επιτρέπεται να χρησιμοποιείται αλληλοδιαδόχως, στις διάφορες θέσεις, ένας τυποποιημένος λαμπτήρας πυράκτωσης, ο οποίος να λειτουργεί με τη φωτεινή ροή αναφοράς, οπότε αθροίζονται οι επιμέρους μετρήσεις κάθε θέσης. 3.3. Για κάθε φανό σηματοδότησης, με εξαίρεση εκείνους που είναι εφοδιασμένοι με λαμπτήρα(-ες) πυράκτωσης, οι μετρούμενες εντάσεις φωτεινότητας ύστερα από ένα λεπτό και ύστερα από 30 λεπτά λειτουργίας πρέπει να πληρούν τις ελάχιστες απαιτήσεις. Η κατανομή φωτεινής έντασης ύστερα από ένα λεπτό λειτουργίας μπορεί να υπολογιστεί από την κατανομή φωτεινής έντασης ύστερα από 30 λεπτά λειτουργίας εφαρμόζοντας σε κάθε σημείο δοκιμής τον λόγο των φωτεινών εντάσεων που μετρώνται σε HV ύστερα από ένα λεπτό και ύστερα από 30 λεπτά λειτουργίας.

ΠΑΡΑΡΤΗΜΑ 5 ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΙΣ ΔΙΑΔΙΚΑΣΙΕΣ ΕΛΕΓΧΟΥ ΤΗΣ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ 1. ΓΕΝΙΚΑ 1.1. Οι απαιτήσεις συμμόρφωσης θεωρείται ότι πληρούνται από μηχανικής και γεωμετρικής άποψης εφόσον οι διαφορές δεν υπερβαίνουν τις αναπόφευκτες κατασκευαστικές αποκλίσεις στο πλαίσιο των απαιτήσεων του παρόντος κανονισμού. 1.2. Όσον αφορά τις φωτομετρικές επιδόσεις, δεν αμφισβητείται η συμμόρφωση των μαζικής παραγωγής προβολέων αν, κατά τη δοκιμή των φωτομετρικών επιδόσεων τυχαία επιλεγμένου φανού, σύμφωνα με το σημείο 7 του παρόντος κανονισμού αντίστοιχα: 1.2.1. καμία τιμή που έχει μετρηθεί δεν αποκλίνει δυσμενώς περισσότερο από 20 τοις εκατό από τις τιμές που καθορίζονται στον παρόντα κανονισμό· 1.2.2. αν, στην περίπτωση προβολέα εφοδιασμένου με αντικαταστάσιμη φωτεινή πηγή, τα αποτελέσματα των δοκιμών που προαναφέρονται δεν ικανοποιούν τις απαιτήσεις, οι δοκιμές στους προβολείς επαναλαμβάνονται με τη χρησιμοποίηση άλλης τυποποιημένης φωτεινής πηγής. 1.3. Πρέπει να τηρούνται οι χρωματικές συντεταγμένες κατά τις δοκιμές, σύμφωνα με το σημείο 7 του παρόντος κανονισμού. 2. ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗΝ ΕΠΑΛΗΘΕΥΣΗ ΤΗΣ ΣΥΜΜΟΡΦΩΣΗΣ ΑΠΟ ΤΟΝ ΚΑΤΑΣΚΕΥΑΣΤΗ Για κάθε τύπο φανού, ο κάτοχος του σήματος έγκρισης διενεργεί τουλάχιστον τις ακόλουθες δοκιμές, σε κατάλληλα χρονικά διαστήματα. Οι δοκιμές πρέπει να διενεργούνται σύμφωνα με τις διατάξεις του παρόντος κανονισμού. Αν σε κάποια δειγματοληψία διαπιστωθεί μη συμμόρφωση ως προς το οικείο είδος δοκιμής, πραγματοποιείται περαιτέρω δειγματοληψία και δοκιμές. Ο κατασκευαστής προβαίνει σε ενέργειες προκειμένου να διασφαλίσει τη συμμόρφωση της εν λόγω παραγωγής. 2.1. Φύση των δοκιμών Οι δοκιμές συμμόρφωσης αφορούν τα φωτομετρικά και χρωματομετρικά χαρακτηριστικά. 2.2. Μέθοδοι που χρησιμοποιούνται στις δοκιμές 2.2.1. Γενικώς, οι δοκιμές διενεργούνται σύμφωνα με τις μεθόδους οι οποίες καθορίζονται στον παρόντα κανονισμό. 2.2.2. Για οποιαδήποτε δοκιμή συμμόρφωσης που εκτελείται από τον κατασκευαστή, επιτρέπεται να χρησιμοποιούνται ισοδύναμες μέθοδοι που έχουν γίνει αποδεκτές από την αρμόδια αρχή για τις δοκιμές έγκρισης. Ο κατασκευαστής έχει την ευθύνη να αποδείξει ότι οι μέθοδοι που χρησιμοποιεί είναι ισοδύναμες με τις μεθόδους οι οποίες καθορίζονται στον παρόντα κανονισμό. 2.2.3. Η εφαρμογή των σημείων 2.2.1 και 2.2.2 απαιτεί την τακτική βαθμονόμηση του εξοπλισμού εκτέλεσης των δοκιμών και συσχετισμό με τις μετρήσεις που πραγματοποιοεί η αρμόδια αρχή. 2.2.4. Σε κάθε περίπτωση, οι μέθοδοι αναφοράς είναι εκείνες που ορίζονται στον παρόντα κανονισμό, ιδίως για σκοπούς διοικητικής εξακρίβωσης και δειγματοληψίας. 2.3. Φύση της δειγματοληψίας Τα δείγματα των φανών λαμβάνονται τυχαίως από ομοιογενή παρτίδα. Ως ομοιογενής παρτίδα νοείται σύνολο φανών του ίδιου τύπου, καθοριζόμενο σύμφωνα με τις μεθόδους παραγωγής του κατασκευαστή. Η αξιολόγηση καλύπτει κατά κανόνα τη μαζική παραγωγή συγκεκριμένου εργοστασίου. Ωστόσο, επιτρέπεται η ομαδοποίηση των στοιχείων που αφορούν τον ίδιο τύπο που κατασκευάζεται από διαφορετικά εργοστάσια, με την προϋπόθεση ότι τα εργοστάσια αυτά εφαρμόζουν το ίδιο σύστημα ποιότητας και διαχείρισης της ποιότητας. 2.4. Μετρούμενα και καταγεγραμμένα φωτομετρικά χαρακτηριστικά Τα δείγματα προβολέων υποβάλλονται σε φωτομετρικές μετρήσεις για την επαλήθευση της τήρησης των ελάχιστων τιμών στα σημεία που απαριθμούνται στο παράρτημα 4 και των χρωματικών συντεταγμένων. 2.5. Κριτήρια αποδοχής Ο κατασκευαστής είναι υπεύθυνος για τη διενέργεια στατιστικής μελέτης των αποτελεσμάτων των δοκιμών και για τον καθορισμό, σε συμφωνία με την αρμόδια αρχή, των κριτηρίων αποδοχής των προϊόντων του, προκειμένου να πληρούνται οι προδιαγραφές για την επαλήθευση της συμμόρφωσης των προϊόντων που ορίζονται στο σημείο 9.1 του παρόντος κανονισμού. Τα κριτήρια αποδοχής οφείλουν να είναι τέτοια ώστε, με βαθμό εμπιστοσύνης 95 %, η ελάχιστη πιθανότητα επιτυχίας σε δειγματοληπτικό έλεγχο, σύμφωνα με το παράρτημα 6 (πρώτη δειγματοληψία), να φθάνει στο 0,95.